SZEPTEMBER 10.
Szent Minodóra, Mitrodóra és Nimfodóra emléke
hajnali szolgálaton
Tropár 4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.

Az első zsoltárcsoport után kathizma
4. hang. Minta: Elcsodálkozott József...
Mondjad, Dávid, * mit fogadott néked Isten? * Amit fogadott nekem – úgymond –, * már be is teljesedett, * az én nemzedékemből adván a Szüzet, * akitől az új Ádám, a Teremtő Krisztus született. * Ő, a király az én trónomon uralkodik most * és megingathatatlan az ő országa. * Meddő asszony szüli az Istenszülőt, *’ a mi életünk táplálóját.
Dicsőség... most és... 
Ugyanez
A második zsoltárcsoport után kathizma
4. hang. Minta: Elcsodálkozott József...
Jessze törzséből és Dávid ágyékából * Isten leánya, Mária születik ma nekünk. * Ma a világmindenség megújul és átistenül; * ég és föld együtt örvendezzetek! * Dicsérjétek őt, minden nemzetek nemzetségei! * Joákim vigadozik és Anna diadalt ül, fölkiáltván: * Meddő asszony szüli az Istenszülőt, *’ a mi életünk táplálóját!
Dicsőség... most és... 
Ugyanez
Kánon
I. óda. 2. hang 
Jöjjetek, ó népek, * zengjünk éneket Krisztus Istennek, * ki szétválasztá a tengert * és tanítást adott a népeknek, * kiket az egyiptomi rabságból kivezetett, * mert ő megdicsőült!
Jöjjetek, ó hívek, örvendezzünk a Szentlélekben, és magasztaljuk szent énekekkel a terméketlenből ma az emberek üdvözítésére megjelent, örökszűz leányzót!
Ujjongj, Joákim az Istenben bölcs Annával, mert kisarjadt ágyékodból az Istentől kiválasztott leányzó, aki az Úr Krisztust szülte!
Örvendj, Krisztus szent Anyja és szolgálója, mert az ősi boldogságot közvetíted az emberi nemnek! Ezért mindnyájan szent énekekkel méltán magasztalunk.
Megszületik ma az életre vezető híd, melyen az alvilágba zuhant emberek a bukásból visszatérhetnek, és az életadó Krisztust szent énekekkel magasztalják.
III. óda. 2. hang
Erősíts meg minket magadban, Urunk, * ki kereszteddel törölted el a bűnt, * és a te félelmedet ültesd szívünkbe, * kik énekelünk téged!
Feddhetetlenül jártak Isten színe előtt az Istenben bölcs szülők, és megszülték a mindenség üdvösségét, aki Teremtőnket és Istenünket szülte.
A mindenkinek életet fakasztó forrás, az Úr, terméketlenségből elővezette a Szüzet, akiből maga előjönni kegyeskedett, megőrizve őt a szülés után is érintetlennek.
Magasztaljuk ma Anna gyümölcsét, az Istenszülő Máriát, aki az életet hordozó szőlőt szülte, mindnyájunk oltalmát és menedékét!
Érintetlen, férfitől meg nem közelített Örökszűz, az isteni parázs arany füstölője, tedd jó illatúvá megromlott szívemet!
Katavászia 4. hang
Sem a bölcsességgel, * sem erővel vagy gazdagsággal nem dicsekszünk, * hanem csak veled, Krisztus, * az Atyának személyes Bölcsessége, * mert nincsen más szent * kívüled, ó Emberszerető!
Konták
4. hang
A te születéseddel, legtisztább Szűz, * Joákim és Anna a magtalanság szégyenétől, * Ádám és Éva pedig a halál enyészetétől megszabadult. * Ezt ünnepli meg a te néped is, * mely így megszabadul vétkének terhétől, * és így kiált hozzád: * Meddő asszony szüli Istennek Szülőjét, *’ a mi életünk táplálóját!
Ikosz 
Joákimnak és Annának a magtalanság és gyermektelenség miatt mondott imája és fohászkodása egyaránt az Úr fülébe jutott, meghallgatásra talált, és az életadó gyümölcsöt termette a világnak. Amaz a hegyen imádkozott, felesége pedig a kertjében hordozta a gyalázatát. De a meddő asszony megszüli Istennek Szülőjét, a mi életünk táplálóját.
Kathizma
4. hang. Minta: Elcsodálkozott József...
Mindhalálig tartó kitartásotokon elámult * a testnélküli szolgálattevők mennyei kara, * mert mintha nem is ti szenvednétek, * úgy tűrtétek el, hogy lábatokat dorongokkal szétroncsolták. * A halál keserűségét elviseltétek, * és női testben a csábító kígyót letiportátok, * Életadónknak szűz jegyesei, *’ hitünknek bajnokai.
Dicsőség... most és... Istenszülő-ének ugyanarra
Szűz Mária, a valódi Istenszülő, * fényes felhőként jelent meg ma előttünk: * az igazéletűektől felragyog a mi dicsőségünkre. * Nem esik már Ádám ítélet alá, * s Éva is fölszabadul bilincseiből. * Azért az egyedüli Tisztaságost segítségül hívva, * bizalommal így kiáltunk hozzá: *’ A te születésed örömet hirdet az egész földkerekségnek! 
IV. óda. 2. hang
Meghallám, Uram, * a te üdvgondozásod hírét * és magasztallak téged, * egyetlen Emberszerető!
Magasztalunk téged, Urunk, mert Szülőd személyében üdvösséges révpartot nyújtottál minden hívőnek.
Krisztus dicsekvés tárgyává és erősséggé tett téged mindenki számára, aki hittel magasztalja a te titkodat, Isten jegyese!
Joákim és Anna kedved szerint jártak előtted, Uram, és világra hozták mindnyájunk reménységét.
Mindnyájan méltán magasztalunk téged, férfitől meg nem közelített Nagyasszony, mert közbenjárásod révén megszabadulunk bűneinktől.
V. óda. 2. hang
A rejtélyek ködös homályát eloszlattad, * és a Szűztől kisugárzó igazság által * a hívők szívét megvilágosítottad, * vezess minket is a te világosságoddal, Krisztus!
Magasztaljuk, hívek, a mindegyikünk Életét Forrásozót, aki lehetővé tette, hogy a mindenség Létrehozója olyanná legyen, mint mi vagyunk, s akinek előképén örvendeztek a látására méltatott próféták, hiszen belőle nyilvánvalóan az üdvösség gyümölcse fakadt!
Krisztus, ki a szűzi mélységet egyedül fürkészted ki, és bár körülhatárolhatatlan vagy, mégis testileg a legszentebb Istenszülő karján pihentél, vezess engem csöndes révedbe!
A száraz vessző kivirágzása világosan meghirdette Izrael számára a főpap kiválasztását. A meddő méh dicsőséges szülöttje is csodálatosan tanúsítja ma a szülők kiválóságát. 
VI. óda. 2. hang
Jónás a cethal gyomrából fölkiáltott az Úrhoz: * Vezess ki engem a pokol mélységéből, kérlek, * hogy mint Szabadítómnak, * a dicséret hangján, igaz lélekkel áldozhassak néked!
Az Istenszülő istenfélő szülei a terméketlenség szorongatásából az Úrhoz kiáltottak, és világra hozták őt, a világ üdvösségére és minden nemzedékre szóló büszkeségül.
Az Istenszülő istenfélő szülei Istenhez illő égi ajándékot nyertek, a kerubokat is felülmúló bölcsőt, az Ige és Teremtő szülőjét!
Téged, tisztaságos Istenszülő, mi igazhitűek mindnyájan, kik megszabadultunk az ellenségtől és letiportuk annak vakmerőségét, révpartunknak, megingathatatlan védőbástyánknak, legyőzhetetlen oltalmunknak tekintünk.
Katavászia 
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
Konták
4. hang. Minta: Aki önként...
A Szentháromságért sikeresen küzdvén, * testvérként összeforrva lélekben, * a sokféleképpen fondorkodó ellenséget legyőztétek, * minek folytán az öt okos szűzzel * ti is bevonulhattatok a menyegzős égi csarnokba, * s az angyalokkal együtt, szent bajnoknők, * szünet nélkül, örömmel állotok *’ a mindenség Uralkodója előtt.
Ikosz
A szent vértanú‑testvérek magasztaló énekét zengi ma híven Krisztus Egyháza. Buzgón ünnepli a ti ragyogó, fényes, tündöklő emléketeket, hírneves egyforma lelkületűek, kik az ellenfelet a földön erős küzdelemmel legyőztétek s a mindenek Királya kezéből győzelmi koszorút nyertetek. Tőle kérjetek most számomra világosságot, hogy valóban méltón ünnepelhessem emléketeket és a ti csodálatos, isteni bátorságotokat, mert ti szünet nélkül, örömmel állotok a mindenség Uralkodója előtt.
VII. óda. 2. hang 
Az eléghetetlen, hegyi rózsabokor * és a harmatos káldeai kemence * világosan előre jelzett téged, isteni Jegyes, * mert az isteni és nem anyagias lángot * sértetlenül fogadtad be földi méhedbe, * azért a tőled Születettnek énekeljük: * Áldott a mi atyáinknak Istene!
A te szellemi megnyilvánulásaidban, ó Tisztaságos, a törvény átadója még nem ismerhette föl jól a nagy titkot, jóllehet már idejekorán arra nevelted, hogy jelképekre, és ne földi dolgokra gondoljon. Ezért a csodálatos látványtól megdöbbenve így szólt: Áldott a mi atyáinknak Istene!
A próféták isteni ihletésű kara Istennek tetsző módon hegynek, az ég kapujának és szellemi létrának tartott téged, mert belőled vált ki férfi beavatkozása nélkül a kő, és te vagy az a kapu, melyen az Úr, a csodák Istene, atyáinknak Istene ment keresztül.
Megszülöd mag nélkül, az idők teljességében a kezdetnélküli, öröktől való Urat, az Atyának Fiát, bölcsességét és erejét, testben, de a természet törvényeitől eltérő módon, Tisztaságos! Azért a tőled születettnek, Szeplőtelen Szűz, áhítattal hangoztatjuk: Áldott légy!
VIII. óda. 2. hang
Az ifjak kemencéjével egykor * a te Anyád előképét mutattad be, Uram, * mert az előkép ezeket megkímélte a megégéstől, * noha a tűzben jártak. * Ezt ma az egész világ számára nyilvánvalóvá tetted, * ezért magasztalunk téged mindörökké!
Istennel való kiengesztelődésünk előre kiszemelt hajléka most kezdi életét, hogy megszülje nekünk a sűrű testben megjelenő Igét. Mi, akiket a nemlétből ő hozott létre, áldjuk őt és magasztaljuk mindörökké!
A terméketlenség megváltoztatója megszüntette a javak mulandó értéktelenségét és az emberek elé adta az élő csodát, Krisztust. Mi, akiket a nemlétből létrehozott, áldjuk őt és magasztaljuk mindörökké!
Esedezzél szüntelenül a te nyájadért, Isten Anyja, a könyörületes Krisztushoz, hogy megszabaduljunk a bajoktól, kik téged Istenszülőnek, a keresztények legyőzhetetlen és új menedékének éneklünk és magasztalunk mindörökké!
Katavászia 
Mindenség mindenható Megváltója! * A tűzlángok közé leszállottál, * hogy a vallásos ifjakat harmattal meghintsd, * és megtanítottad az énekre őket: * Áldjátok és magasztaljátok az Urat, minden művei!
IX. óda. 2. hang
Téged, ki a nap létezése előtti világosságot, a tőled fölkelt és testileg közöttünk járt Istent szűzi méhedből, kifejezhetetlen módon, testtel ruháztad fel, hogy megtestesülten közöttünk tartózkodjék, téged, áldott Tisztaság, Istenszülő, magasztalunk!
Az, aki az engedetlen népnek a sziklából vizet fakasztott, az engedelmes népeknek, a mi örömünkre, terméketlen méhből Gyümölcsöt ad: téged, Szeplőtelen Anya, akit méltán magasztalunk.
Azt, aki az igazéletűektől megszületett, s akit az érettünk megtestesült Ige lakhelyének választott ki, azt, aki Isten tetszése szerint megjelent és Krisztust, az Életet szülte, azt ma születése napján mi, üdvösségre várók, ünnepeljük.
Téged, ki az ősi elvettetéssel járó kiközösítést megszüntetted, ki ősanyánk vétkét helyrehoztad, téged az emberi nem Istennel való kiengesztelésének eszközlőjét, téged, a Teremtőhöz vezető hidat, téged, Istenszülő, magasztalunk!
[bookmark: _GoBack]Katavászia 
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő!
Fényének 
A szenteké
A három szűz, Isten után kimondhatatlanul vágyódva, a hatalmaskodók előtt a Szentháromságot hirdette, ezért megkínzatást szenvedett és hervadhatatlan koszorút nyert.
Az ünnepé 
A magtalan Annától ma virágként sarjadt ki az Istenszülő, isteni illattal árasztván el a föld összes határait és örvendezéssel töltve el minden teremtményt. Őt énekelvén magasztaljuk méltóképpen, mert ő magasztosabb a föld minden szülöttjénél!

Előverses sztihirák
2. hang Efráta háza...
Megjelent ’ a Szűz * az ’ embereknek, * Joákim és Anna szülöttje, * aki mindenkit megszabadít *’ a bűn bilincseiből.
Elővers: Halljad, leányzó, és lássad, és hajtsd ide füledet! 
Va’lóban, * beárnyékozott ’ heggyé lett * Anna meddősége, * amelyből üdvösség *’ származott minden hívőre. 
Elővers: A nép gazdagjai ajándékokkal könyörögni fognak színed előtt.
Föloldotta ’ Anna * terméketlen’ségének * bilincseit, * megszületett a legtisztább Szűz *’ s az embereknek bűnbocsánatot osztott. 
Dicsőség... most és... Ugyanarra.
Hívek, ’ menjünk * és ’ magasztaljuk * a Szüzet, * ki a terméketlenségből *’ megszületett, hogy megújítsa a mi terméketlen természetünket!
Tropár 4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.

